作者:吳文英
標題:大
內容:峭石帆收，歸期差，林沼年銷紅碧。漁蓑樵笠畔，買佳鄰翻蓋，浣花新宅。地鑿桃陰，天澄藻鏡，聊與漁郎分席。滄波耕不碎，似藍田初種，翠煙生璧。料情屬新蓮，夢驚春草，斷橋相識。平生江海客。秀懷抱、雲錦當秋織。任歲晚、陶籬菊暗，逋冢梅荒，總輸玉井嘗甘液。忍棄紅香葉。集楚裳、西風催著。正明月、秋無極。歸隱何處，門外垂楊天窄。放船五湖夜色。